Bloggata ta' Kit Azzopardi, bi tħejjija għall-Festival Mediterranju tal-Letteratura ta' Malta Mhux kulħadd ikollu x-xorti li jiġrilu bħal Jake Cassar! Imma tgħiduli, x'kien ġralu Jake Cassar? Jake Cassar kien inqabad fix-xita f'kamra tal-kotba u ma' kull taqtira xita bdiet nieżla kelma dritt għal fuqu: XPLAĦĦ ... qloqqqq ... PPPPPPOLP! Ġimgħa ilu, it-tfal li jattendu l-kampsajf tal-Parroċċa tas-Swatar kellhom esperjenza simili ... iżda flok ma bdiet nieżla fuqhom xita ta' kliem, bdiet nieżla xita ta' stampi ... Stampi kbar, stampi daqs tikka, stampi kkuluriti, oħrajn bojod, suwed, jew griżi ... stampi tat-tadam u l-frott, tal-bini għoli u d-djar żgħar, ta' kotba, fjuri, u muturi ... insomma, kienet xita ta' stampi ta' kull tip! U minn dit-taħwida sħiħa ta' stampi, il-parteċipanti għaqqdu dinja għalihom. Fost l-oħrajn kellna d-dinja ta' Hocus Pocus, l-Art tan-Natura, u d-Dinja ta' Taħt Fuq. Fl-aħħar tas-sessjoni, kull grupp ippreżenta d-dinja tiegħu fuq ċart u qalilna xi ħaġa dwar l-abitanti tagħha. Dan il-workshop ingħata minn Kit Azzopardi u Justine Somerville, bl-għajnuna imprezzabbli tal-Kappillan Dun Robert Grech u ta' Katel Delia (fotografa; Katelia Art). Il-workshop kien parti mill-attivitajiet ta' qabel il- Festival Mediterranju tal-Letteratura ta' Malta , u ffoka fuq il-kitbiet ta' , waħda mill-mistiedna speċjali ta' din is-sena.
Storja mħawda!